Document ID: 32007R0376

KOMMISSIONENS FORORDNING (EF) Nr. 376/2007
af 30. marts 2007
om ændring af forordning (EF) nr. 2042/2003 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur (1), særlig artikel 5, stk. 6, og
ud fra følgende betragtninger:
(1)
I en overgangsperiode frem til den 28. marts 2007, hvor medlemsstaterne var eneansvarlige for alle aspekter vedrørende udstedelse af flyvetilladelser, fandt Kommissionens forordning (EF) nr. 2042/2003 (2) ikke anvendelse på de luftfartøjer, der fløj i medfør af en sådan tilladelse, og disse luftfartøjer blev derfor vedligeholdt i overensstemmelse med de gældende nationale regler.
(2)
På grund af den særlige karakter af flyvetilladelser, der udstedes i det enkelte tilfælde for luftfartøjer, som af forskellige årsager ikke opfylder reglerne for udstedelse af luftdygtighedsbeviser, er det umuligt at fastsætte generelle regler for, hvordan sådanne luftfartøjer skal vedligeholdes. De gældende bestemmelser om vedligeholdelse bør i stedet defineres i de flyvebetingelser, der godkendes i det enkelte tilfælde.
(3)
Det er nødvendigt at komplettere vedtagelsen af nye krav og administrative procedurer i Kommissionens forordning (EF) nr. 1702/2003 af 24. september 2003 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktorganisationer (3), hvad angår udstedelse af flyvetilladelser, ved at ændre Kommissionens forordning (EF) nr. 2042/2003 med henblik på at undtage luftfartøjer, der flyver i henhold til en flyvetilladelse, fra anvendelsen af denne forordning og i stedet henvise til vedligeholdelsesbestemmelserne i de godkendte flyvebetingelser, der er knyttet til flyvetilladelsen.
(4)
Forordning (EF) nr. 2042/2003 bør derfor ændres.
(5)
Foranstaltningerne i denne forordning bygger på udtalelsen fra Udvalget for Det Europæiske Luftfartssikkerhedsagentur (4) i overensstemmelse med artikel 12, stk. 2, litra b), og artikel 14, stk. 1, i forordning (EF) nr. 1592/2002.
(6)
Foranstaltningerne i denne forordning er i overensstemmelse med udtalelse fra det udvalg, der er nævnt i artikel 54, stk. 3, i forordning (EF) nr. 1592/2002 -
UDSTEDT FØLGENDE FORORDNING:
Artikel 1
Artikel 3, stk. 3, i forordning (EF) nr. 2042/2003 affattes således:
»3. Uanset stk. 1 skal den vedvarende luftdygtighed af et luftfartøj, som er indehaver af en flyvetilladelse, sikres på grundlag af de særlige krav til vedvarende luftdygtighed, jf. den flyvetilladelse, der er udstedt i overensstemmelse med bilaget (del 21) til Kommissionens forordning (EF) nr. 1702/2003.«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. marts 2007.

Labels: 7
8
9